Noordwes optimisties oor reën om droogte te verligArgieffoto (Foto: Antranias, Pixabay) Die provinsiale regering in Noordwes is vol vertroue dat reën in die provinsie die droogte sal verlig wat as die ergste droogte in jare beskryf word. Volgens die Suid-Afrikaanse Weerdiens is daar ŉ goeie kans op nog reën oor die provinsie heen vir die volgende sewe dae. “Ons verwag 60% kans op reën oor die provinsie heen. Donderdag en Vrydag is daar ŉ 60% – 80% kans op reën in die oostelike deel van die provinsie, insluitend gebiede soos Potchefstroom, Rustenburg, Mahikeng en Klerksdorp,” het weervoorspeller Christiana Thaele gesê. “Die provinsie kan tot 40 mm reën te wagte wees in dié gebiede.” Jackie Rikhotso, hoof van die provinsiale rampbestuursentrum, het die nuus verwelkom en gesê die provinsie het minstens drie goeie reënseisoene nodig voor dit na normaal sal terugkeer. “Ons is nog diep in die droogtetoestand. Damme in Schweizer-Reneke en Swartruggens is heeltemal droog. Ons het 157 gesinne wat afhanklik is van tenkwater. Ons het ongeveer 30% van die oes verloor en 40 000 vee.” Rikhotso het gesê hulle het R38 miljoen geallokeer vir landbou-droogteingryping en om 29 000 boere in die provinsie by te staan nadat premier Supra Mahumapelo die provinsie as ŉ rampgebied verklaar het kragtens die Wet op Rampbestuur.